VDSS Sklep Psp 314/2018
Sodna praksa Višjega delovnega in socialnega sodišča, 2018-11-07

Elizabeta Šajn Dolenc (preds.), Edo Škrabec (poroč.), Nada Perič Vlaj

Ker tožnik ni ravnal v skladu s sklepom o popravi oziroma dopolnitvi vloge, je sodišče prve stopnje zakonito postopalo po 5. odstavku 108. člena ZPP in vlogo zavrglo.

Pritožba se zavrne in se potrdi sklep sodišča prve stopnje.

1. Sodišče prve stopnje je zavrglo tožnikovo vlogo, ker je ni popravil oziroma dopolnil tako, kot mu je bilo predhodno naloženo.

2. Zoper sklep se pritožuje tožnik zaradi napačnosti in nezakonitosti. S pokojnino v znesku 355,00 EUR ne more preživeti. Žena je slabega zdravstvenega stanja. Namesto da bi mu center za socialno delo in sodišče priznala izredno denarno socialno pomoč, se sprenevedata. Zavržene so mu bile tudi zahteve v drugih zadevah.

4. Pritožbeno sodišče je izpodbijani sklep preizkusilo v skladu s pritožbenimi navedbami in upoštevajoč 366. člen Zakona o pravdnem postopku (ZPP)

v obsegu iz 2. odstavka 350. člena ZPP. Ugotavlja, da je sodišče prve stopnje ob podanem procesnem dejanskem stanju, pravilno uporabilo materialno pravo, pri tem pa ni kršilo določb pravdnega postopka, na katere se pazi po uradni dolžnosti.

5. Ker vloga, prejeta 4. 7. 2018, ni vsebovala vseh sestavin, ki so potrebne, da bi se lahko obravnavala, je sodišče prve stopnje tožnika skladno s 105. členom ZPP pozvalo, naj jo v roku 15 dni ustrezno popravi oziroma dopolni, med drugim tudi naj predloži izpodbijano dokončno odločbo

. Opozorjen je bil na posledice opustitve poprave vloge in možnost dodelitve brezplačne pravne pomoči. Tožnik je sicer vložil vlogo, prejeto dne 26. 7. 2018, vendar pa v postavljenem roku niti kasneje ni predložil odločbe, ki jo izpodbija, niti ni navajal, za katero odločbo sploh gre. To pa je za pritožbeno rešitev zadeve edino odločilno. Pomeni namreč, da vloga ni bila ustrezno dopolnjena, zato je ni dopustno vsebinsko obravnavati.

6. Vloge morajo biti razumljive in obsegati vse, kar je treba, da se lahko obravnavajo (2. odstavek 105. člena ZPP). Tudi tožba mora obsegati sestavine, ki jih mora imeti vsaka vloga. Poleg tega mora v skladu s 180. členom ZPP vsebovati določen zahtevek glede glavne in stranskih terjatev, dejstva na katera tožnik opira zahtevek, dokaze, s katerimi se dejstva ugotavljajo in druge podatke, ki jih mora imeti vsaka vloga (105. člen ZPP). V sodno socialnih sporih, v katerih gre praviloma za izpodbojne tožbe zoper upravne odločbe, mora tožba glede na 73. člen Zakona o delovnih in socialnih sodiščih (ZDSS-1)

vsebovati tudi navedbo upravnega akta, zoper katerega je vložena, tožbene razloge in zahtevek. Tožbi mora biti priložen upravni akt oziroma upravna odločba v izvirniku ali overjenem prepisu. V sodno socialnih sporih, tudi v sporih zaradi priznanja izredne denarne socialne pomoči, se namreč presoja pravilnost in zakonitost dokončnih posamičnih upravnih aktov in meritorno odloča o materialno pravni pravici, obravnavani v predsodnem upravnem postopku in vtoževani s tožbenim zahtevkom.

7. Ker torej tožnik ni ravnal v skladu s sklepom o popravi oziroma dopolnitvi vloge, je sodišče prve stopnje zakonito postopalo po 5. odstavku 108. člena ZPP in vlogo zavrglo. Pritožbene navedbe v smeri slabega premoženjskega in zdravstvenega stanja ter nekatere druge iz predhodno obrazloženih razlogov niso pravno relevantne.

8. Na podlagi navedenega je pritožbeno sodišče v skladu z 2. točko 365. člena ZPP pritožbo kot neutemeljeno zavrnilo in potrdilo izpodbijani sklep.

Ur. l. RS, št. 73/2007 - uradno prečiščeno besedilo s spremembami.

Sklep z dne 10. 7. 2018 v sodnem spisu na listovni številki 3.

Zakon o pravdnem postopku (1999) - ZPP  - člen 105, 105/2, 108, 108/5, 180.

Zakon o delovnih in socialnih sodiščih (2004) - ZDSS-1  - člen 73.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.